Chaney & Marco – Love is
Die viool weergawe van Elvis se Can't help falling in love wih you is 'n liedjie wat my elke keer aan ons troudag laat dink.
Dit herinner my net weer aan die voorreg wat ek gehad het om my pappa langs my sy te hê wie my na die kansel begelei het, na my toekomstige man, die man van my drome, my Mr. Coetzee.
Ek dink nie ek sal ooit ons troudag op papier kan vaspen nie, daar is te veel emosies wat verskyning maak; hartseer, blydskap, angs, opgewondenheid en dan 'n emosie wat ek vir die eerste keer ervaar het, die trots om 'n vrou te word voor God.
Ons dag was absoluut perfek! Niks het skeef geloop nie. Van perfekte weer tot make-up wat my tot middernag gehou het en ons trou fotos wat ek kan koester vir jare wat nog kom. Ek sal ons verskaffers altyd dankbaar wees, mens besef nie watter groot invloed hulle op jou troudag het nie.
Ek kan nie glo die tyd het so gevlieg nie. Dit voel soos nou die dag wat ek my trou skoene aangetrek het. Daar is soveel wenke vir die "perfekte dag", heelwat raad en opinies oor die Do's en Don'ts maar as daar nou een ding is waaroor ek altyd dankbaar sal wees, is dit dat ek en my man onsself eerste gestel het op ons dag en op mekaar gefokus was eerder as op elke klein dingetjie wat "dalk" skeef kan loop.